Viimaks, 6. juulil, pikaleveninud ja laialihargunud vaidluste järel jõuti otsusele, et võib nõutud aktile alla kirjutada, kui mõnes vaieldavas punktis mõni muutus ette võetaks ja formular veel kord revideeritaks. Budberg aga saatis samal ajal  sekretäri kindralkuberneri kantseleisse teatama, et lõpuks olevat otsustatud allakirjutamise aktile asuda. Ta soovis aga samal ajal saada mõningaid andmeid ärareisinute ja armies teenivate kohta allakirjutamise küsimuses. Paistab silma, et siin Budberg tähelepanuta jättis rüütelkonna soovi veel mõningais punktes muutusi ette võtta. Ta toimis seejuures täieliku õigusega, sest eelmisel päeval olid liivale jooksnud kõik katsed muutuste läbiviimiseks, mis Dahlbergi poolt olid lubatud. Arvestades sooviga konvendi  kiiremini lõpule viia on Budberg siin küll otsekoheselt ja järsult talitanud, kuid nähtavasti ei saa sel puhul midagi erilist ta tegevusest välja lugeda.